Kender du til lignende sager, eller har du taget samme beslutning som Diana? Skriv til BT på 1929@bt.dk eller på vores Facebook-side.

Flere børnehaver har særregler om mandlige pædagoger. Det får nogle forældre til målrettet at gå efter børnehaver med netop regler om, hvorvidt mandlige pædagoger må gå med børnene på toilettet eller skifte ble på børnene.

I Radio24syvs morgenprogram, 24syv morgen, har man sat fokus på netop særregler for mandlige pædagoger og i den forbindelse interviewet en række personer om emnet.

Børnehaven Sanna på Nørrebro i København har de omtalte særregler for mandlige pædagoger.

På børnehavens hjemmeside står der: 'I børnehaven er det udelukkende de kvindelige ansatte, der hjælper børnene ved toiletbesøg, ble- og tøjskiftning.'

Radio24syv har interviewet en muslimsk kvinde ved navn Diana, som bevidst har valgt Børnehaven Sanna på grund af de særlige regler for mandlige pædagoger.

»Det bunder i, at jeg ikke vil have, at der sker mine børn noget,« siger Diana, som er mor til tre.

Hun mener, at børnene er meget udsat på netop toilettet, og hun mener ikke, at hun mistænkeliggør de mandlige pædagoger.

»Det betyder meget, at mændene vil lege med mine børn og give mine børn omsorg, og det tænker jeg, at de sagtens kan, uden at mændene behøver at være med på toilettet,« siger Diana.

Hun understreger, at hun har tillid til de ansatte i børnehaven. Alligevel er hun glad for reglen.

»Jeg vil tusinde gange hellere sige undskyld til en mandlig ansat, for at jeg har været for overbeskyttende, end jeg vil sige undskyld til mine børn,« siger Diana.

Dianas mand, som også er muslim, havde ikke noget problem med, at mandlige pædagoger skulle tage sig af hans børns intimhygiejne, men han lod Diana tage beslutningen om, hvor børnene skulle gå i børnehave.

Selvom Diana godt ved, at det bestemt ikke er sådan at alle mænd er pædofile, så er svaret meget klart, da radioværten Fadime Turan spørger Diana, om hun ville tage sine børn ud, hvis ikke der var særregler omkring mandlige pædagoger.

»Ja, det ville jeg,« svarer Diana og tilføjer, at hun ville gå hjemme med sine børn indtil skolealderen, hvis der ikke fandtes børnehaver med disse regler.

Den lyserøde verden findes ikke

Mandag havde Radio24syv en mandlig pædagog i studiet, som fortalte om sine bekymringer i forhold til disse regler. Han har tidligere været ansat i en børnehave, som havde særregler for mandlige pædagogers arbejde med børns intimhygiejne.

Argumentet var ifølge Jeppe Bay, at reglerne beskyttede de mandlige pædagoger mod pædofilianklager. Resultatet var dog, at Jeppe Bay selv følte sig mistænkeliggjort.

Han mener, at børnene er de største tabere i denne sag.

»Det er synd for børnene, at de får et forskruet forhold til, hvad mænd og kvinder er og gør. Børnene kan jo komme hjem og sige, 'Jeppe nede i børnehaven, han må ikke komme med på toilettet, hvorfor må far så?« siger Jeppe Bay til Radio24syv.

Han føler, at han bliver sat ind i en ramme af mistillid, når han som mandlig pædagog ikke må hjælpe et barn med at gå på toilettet eller skifte ble på et barn.

Lederen af Børnehaven Sanna, Ghufran Abo Salem, har ikke noget problem med at have reglerne, selvom hun indrømmer, at der i den perfekte verden ikke var disse regler.

»Jeg ville ønske, at jeg ikke behøvede at have de her regler. Men det skal være en meget lyserød verden, hvis jeg skal undgå at have de her regler, og den lyserøde verden findes ikke. Vi kæmper allesammen for at komme frem til det, men det sker aldrig,« siger Ghufran Abo Salem.

Selvom reglerne ikke er lavet for at mistænkeliggøre mændene, er det netop, hvad nogle mandlige pædagoger føler, at de bliver, men så længe verden ikke er 'lyserød', så ændres reglerne altså ikke i Børnehaven Sanna på Nørrebro.